  Виталий Пронин Александр Наговицын вордӥськиз Балезино ёросысь Гуӵин (Ур-Варыж) гуртын. Вань улонзэ сӥзиз гурт удыслы, ужысь ветеран луиз.Шуныт туш- Дӥсяны дӥськут ӧвӧл, сиыны номыр, кӧт сюма, - пичи дырзэ тодаз вае Александр Панфилович. - Ӧйтӧд, олокызьы будӥм, калык радэ потӥм. Бадӟым Варыжын ньыль классозь дышетскыса, 5-тӥ классэ Люке мынӥм. Отын 7-тӥ классозь визьмазы. Со вакытэ война кутскемын ни вал. Дышетӥсьёсмы ӟучесь, нош ми кылэз ум тодӥське. 7-тӥ классэ монэ Глаз ёросысь Куреггуртэ нуизы. Отын тятяелэн Нина сузэрез дышетӥсьын ужаз. Кузпалзэ фронтэ басьтӥзы, нылпиоссэ нокинлы луиз учкыны. Юрттӥськыны но отын ик тодон-валан люканы со монэ дораз выжтӥз. Сизьым классэз пыр потыса, доре бертӥ, «Ленин сюрес» колхозэ ужаны интыяськи, пӧртэм ужъёсты быдэсъяй.14 арес но ӧй вал на, дыр, соку милемлы, нюлэс коранэ лэзизы. Коръёсты ӝутканы ум вормиське, мугоръёсмы пичиесь, кытӥ-отӥ пырак писпу улэ но пачкалляммы вань. Ижевск-Балезино чугун сюресэз лэсьтонын но ужаны кылдӥз. Кезьыт, секыт, дӥськут ӧвӧл. Пыдэ кутчаны пыдвылъёс но, гын сапег но йӧназ ӧй вал. Кутэн ветлыса, пыдъёс пӧсез-кезьытэз шӧдэмысь дугдӥзы. Секытлы валъёс гинэ но ӧз чидаллялэ, супыр усьылӥзы. Гужемзэ уробоен сюй нуллылӥмы, нош толалтэ шпалъёслы шуыса нюлэскысь писпуосты кораса ворттылӥмы. Туж секытэсь вал соос. Ужамы Качкашур, Пибаньшур но Андрейшур котыръёсын. Ӝожтӥськыса ӧм улэ, уждун ке но ӧз сётъялэ, сюдонзэ туж ӟеч сюдӥзы ини. Дорын со вакытэ сыӵе сиён ӧй адӟысалмы. Мар чиданэз чидаськиз, пегӟыны уг яра вал. Сыӵеос пӧламы шедьылӥзы, но соосты соку ик пытсэт сьӧры пуктылӥзы, берен чугун сюрес лэсьтонэ келяллязы.Тятямы, война кутскыса, трудармие шедиз Ростове. Со вискын мамамы улонысь кошкиз. Ньыль нылпиос, огмылэсь огмы векчиесь кылимы. Милемыз песятаймы будэтӥз, юртъер котырез но со ик возиз. Война бырем бере, 1946-тӥ арын, атай доре бертӥз.Песятае кебитын дурись луыса ужаз. Герыосты но лемекез тышкаса, ваньзэ интыяз пуктыса, тулыслы дасялляз. Монэ кебитэ сьӧраз нуллыны яратылӥз, гурт котырысь вань ужез ужаны дышетӥз. Пичиысен соин ӵош кӧланы дыши. Полате дораз ӧте вал. Ну, мон шумпотыса вӧзаз выдылӥ ук. Али кадь ик тодӥсько на, шуныт тушез пушкы йырме донгисько но умме усисько.Толалтэзэ, чорыганы калтон керттыса, пукылӥмы. Лымы шунам бере песятай монэ сьӧраз эшлы шуыса чорыганы нуллылӥз. Уй ӵоже кык пол но, куинь пол но сетьмес эскерыны султылӥськомы вал. Куддыръя кык пудозь но чорыгез поттылӥм. Собере сое вузаллям. Уждун басьтћсь ужасьёс, дышетӥсьёс но першалъёс,чорыгмес умой октылӥзы. Чорыгмес 35 иськеме пыдын Глазове но нуллӥмы. Отын но туж умой октылӥзы. Дорамы, ческыт нянь басьтыса, бертылӥмы. Озьы ми быдэс семьямес сюдыны быгатылӥм. Песятай, милемыз жаляса, со нянез ӧз веръялля, ачим сютэм ке но кыли, тӥледыз пыд йылады султытоно, шуылӥз.Жаль потэ, мискинь, сютэм улыса ик, улонысь кошкиз. Одӥг гужеме нуназеяны доре бертӥмы. Ӧжытак ял карыны выдыло ай, шуиз. Мар та кема кылле ини шуыса, выретыны кутски. Песятай, султы, шуисько, кема кӧлӥськод ини. Зуркатэмысьтым быдэс мугорыз выре, кышкай. Со ик песятайлэн улонысь кошкемез луиз.Узыр лымшор18 аресэ тырмыса, монэ но Лёня вынме атай лымшор пала, Алнаш ёросэ, нуиз. Отын, пе, ваньмыз удалтэ. Туймыйыл гуртэ интыяськимы. Паймимы, лымшор ке лымшор ик вылэм ини, мар но уг буды отын: вишня, пашпу мульы, яблок... Узы-боры сярысь веранэз ӧвӧл. Алнаш палъёсын, Азамат гуртын, ӵапак со вакытэ Фая апаймы, тятялэн мукетыз сузэрез, дышетӥсьын ужаз. Со ик тятямес та палъёсы лыктыны лӧпкытъяз, луоз. Соку мон Карсовайын трактористъёсты дасянъя курсъёсты потӥ ни вал. Выль интыямы кык колхозэз шур гинэ висъялляз, огпалаз - «Социализм», мукетаз - «Трактор». Ми нырысетӥяз интыяськимы. Тятямы со гуртысь ик нылкышноен Пелагея Степановнаен тодматскиз. Со доры кышно вылэ пыриз. Ми но соосын ӵош ик улӥмы.Отӥяз монэ ФЗО-е келяны медо вал, но армие адями уг тырмы, шуизы. 1950-тӥ арын апреле солдатлэсь дӥсьсэ мертай. Красноярскысь тайгае, секретной войскоосы, шеди. Армиын мон диспетчерлэсь ужзэ быдэсъялляй, отделенилэн командирез но вал, взводэн но, ротаен но кивалтӥ. Армиысь бертӥ 1953-тӥ арын ноябрь толэзе гинэ. Война бере реорганизация вал, офицеръёс ӧз тырмылэ, соин кемалы ӝегано луи.Бертыса ини колхозэ ик кыли, колёсной тракторлэн руль сьӧраз пуктӥзы. Со тракторъёс корт поглянъёсын вал, туж аламаесь, ваньзэ киын сузяно-лэсьтоно. Отӥяз гусеничной тракторъёс вуылыны кутскизы. Монэ Глазовысь совхоз-техникуме дышетскыны келязы. Кык ар отын тодон-валан люкай. Техникумез йылпумъяса, доре бертӥ, монэ «Трактор» колхозэ бригадире юнматӥзы. Со вакытэ Можга ёросын но таӵе нимез нуллӥсь колхоззы вал. Милемыз соосын огазеязы но колхозлы «Прогресс» ним сётӥзы. Колхозын 35 ар ӵоже ужатозям, бригадир но, механик но вал, мастерскоен но кивалтӥ. Нош ваньмыз-ӧвӧлэз стаже 65 арлэсь уно луэ. Бригадирлэн ужез капчи ӧвӧл. Калыкен уродъяськон дыръёс но луылӥзы, дыр. Вазен ведь, ужаны потыны косыса, коркась коркаетӥ ветлоно вал. Керӟегъяськыса кыскыны ик кутскылӥ.Быдэ вуэмъя кышно басьтон сярысь малпаськыны кутсконо. Туймыйылысь ик Отяен, Евдокия Андреевна Соловьёваен, кышнояським. Мынам соку мукет дусым нергее вал ини. Басьты тани Отяез шуизы но, пумит ӧй луы. Улонын малы ке туганэз кышно басьтыны уг кылды. Тодматыса огазеяськем муртэн но улэмъя ог-огдэ гажан но яратон мылкыд кылдэ вылэм. Нырысетӥзэ ик Витя пимес тракторен лёгазы, улонысь пичиысен кошкиз. Собере бӧрсьысь бӧрсе вордскизы Вася, Фая, Коля, Аня, Витя.Кужым сёто мушъёсВисёнлы сётскем уг поты, ялан юрт котырын бергасько, мар но со ужам карисько. Инкубаторын чипы но ӟазег поттӥсько. Ваньмон дыръям яратоно «Удмурт дунне» газетэз лыдӟисько.Сюлэмме поныса, мушъёсы котырын бергасько. Адямиослэсь муш котырын бергамзэс адӟыса, мылкыды пуромиз, мон но соос борды басьтӥськи. Шӧдӥ, мушъёсын вырыны быгатонлыке вань вылэм. Калыкын шуо, муш вордӥсьёс, пе, кемагес уло. Тямыстонозь улӥ ни бере, шонер, дыр, со вераськон.Кузпалы 1995-тӥ арын улонысь кошкиз ини. Оген секыт ке но улыны, мукет кышномуртэ утчаме ӧз ни поты. Кызьы мурт анай борды дышозы, кыӵе синмын нылпиос мон шоры учкозы шуыса, пиналъёсме жаляй.Алигес вордӥськем палъёсам, Балезино ёросэ, бертылӥ. Аня нылы машинаен нуллӥз. Ачим сокем кыдёке мыныны руль сьӧры пуксьыны уг дӥсьтӥськы ни. Син азям адӟиськизы бушам бусыос. Амалтэк, ява, сюлэм шымырске. Нош мар луоз азьланяз? Азьвыл ужаса улэм калык туала улонэз адӟысал ке, паймысал.Любовь Тихонова Теги: Балезино ож  